《独酌谣》
元代·马麟

独酌谣，独酌当中宵。中宵万籁寂，独酌兴歌谣。玉露下金井，银河流素涛。

一酌再酌神思超，安得十洲仙人共倾倒。驾风鞭霆，历览八极同游遨。

鲁戈莫麾斥，羲车莫招摇。便当瓮头醉，笑解黄金貂。

君不见车轮马足长安道，鸡鸣五更天未晓。又不见北邙风雨迹如扫，石驼断碣眠秋草。

天飙泠泠吹我襟，独酌独酌慰我心。流光去人那复得，洗盏自歌还自吟。

作者简介：昆山东沧人，字公振，一字国瑞。嗜读书。元季避兵松江，筑室鉴池，有田园花木之趣，日诵经史。遇佳客往来，则觞咏不辍。有《公振集》。